ทองคำปิดร่วง 34.4 ดอลลาร์
สัญญาทองคำตลาดนิวยอร์กปิดร่วงลง เนื่องจากความวิตกกังวลเกี่ยวกับการลุกลามของปัญหาหนี้ยุโรปยังคงกดดันให้นักลงทุนเทขายทำกำไรสัญญาสินค้าโภคภัณฑ์
29 ก.ย. 2554

สัญญาทองคำตลาดนิวยอร์กปิดร่วงลง เนื่องจากความวิตกกังวลเกี่ยวกับการลุกลามของปัญหาหนี้ยุโรปยังคงกดดันให้นักลงทุนเทขายทำกำไรสัญญาสินค้าโภคภัณฑ์ 
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 34.4 ดอลลาร์ หรือ 2.1% ปิดที่ 1,618.1 ดอลลาร์/ออนซ์ หลังจากเคลื่อนตัวในช่วง 1,600.50-1,672.00 ดอลลาร์
นักลงทุนบางกลุ่มเลือกที่จะเทขายทำกำไร ขณะที่นักลงทุนอีกกลุ่มหนึ่งปลีกตัวออกไปดูความเคลื่อนไหวอยู่นอกตลาด หลังจากสัญญาทองคำดีดตัวขึ้น 3.6% เมื่อวันอังคารที่ผ่านมา
ผู้เชี่ยวชาญด้านทองคำ กล่าวว่า ตลาดทองคำร่วงลงเนื่องจากนักลงทุนยังคงวิตกกังวลเกี่ยวกับปัญหาหนี้กรีซ ความเชื่อมั่นที่นักลงทุนมีต่อยูโรโซนจะยังคงเป็นแรงขับเคลื่อนตลาดทองคำ จนกว่าจะมีสัญญาณชัดเชนว่ากรีซได้รับความช่วยเหลือครั้งใหม่ แต่ก็อย่างที่เห็นกันในขณะนี้ว่า สถานการณ์ของกรีซเปลี่ยนแปลงไปชนิดนาทีต่อนาที